Nazorat qiluvchi organlar tomonidan yakka tartibdagi tadbirkorlar faoliyatidagi tekshirishlarni muvofiqlashtirish va oʻtkazish tartibi toʻgʻrisidagi nizomni tasdiqlash haqida
(resolution, 2018-11-07)

Majlis kun tartibiga kiritilgan masalalar muhokamasidan kelib chiqqan holda Respublika kengashi qaror qiladi: 12. Oʻzbekiston Respublikasi Prezidentining 2016-yil 5-oktabrdagi PF-4848-son “Tadbirkorlik faoliyatining jadal rivojlanishini taʼminlashga, xususiy mulkni har tomonlama himoya qilishga va ishbilarmonlik muhitini sifat jihatidan yaxshilashga doir qoʻshimcha chora-tadbirlar toʻgʻrisida”gi Farmonining ijrosini taʼminlash maqsadida Nazorat qiluvchi organlar tomonidan yakka tartibdagi tadbirkorlar faoliyatidagi tekshirishlarni muvofiqlashtirish va oʻtkazish tartibi toʻgʻrisidagi nizom 4-ilovaga muvofiq tasdiqlansin. Mazkur Nizom Oʻzbekiston Respublikasining “Xoʻjalik yurituvchi subyektlar faoliyatini davlat tomonidan nazorat qilish toʻgʻrisida”gi va “Tadbirkorlik faoliyati erkinligining kafolatlari toʻgʻrisida”gi qonunlari, Oʻzbekiston Respublikasi Prezidentining 1996-yil 8-avgustdagi PF-1503-son “Tekshirishlarni tartibga solish va nazorat qiluvchi organlar faoliyatini muvofiqlashtirishni takomillashtirish toʻgʻrisida”gi, 2016-yil 5-oktabrdagi PF-4848-son “Tadbirkorlik faoliyatining jadal rivojlanishini taʼminlashga, xususiy mulkni har tomonlama himoya qilishga va ishbilarmonlik muhitini sifat jihatidan yaxshilashga doir qoʻshimcha chora-tadbirlar toʻgʻrisida”gi farmonlari talablariga muvofiq ishlab chiqilgan boʻlib, nazorat qiluvchi organlar tomonidan yakka tartibdagi tadbirkorlar faoliyatidagi tekshirishlarni muvofiqlashtirish va oʻtkazish tartibini belgilaydi. 1. Nazorat qiluvchi organlar faoliyatini muvofiqlashtiruvchi Respublika kengashi (bundan buyon matnda Kengash deb yuritiladi), Kengashning Qoraqalpogʻiston Respublikasi, viloyatlar va Toshkent shahar hududiy komissiyalari (bundan buyon matnda viloyat komissiyalari deb yuritiladi), tuman va shahar hududiy komissiyalari (bundan buyon matnda tuman komissiyalari deb yuritiladi), nazorat qiluvchi organlar va ularning hududiy boʻlinmalari (bundan buyon matnda nazorat qiluvchi organlar deb yuritiladi) yakka tartibdagi tadbirkorlar faoliyatidagi tekshirishlarni muvofiqlashtirish va oʻtkazishda xoʻjalik yurituvchi subyektlar faoliyatini davlat tomonidan nazorat qilish, tadbirkorlik faoliyati erkinligining kafolatlari toʻgʻrisidagi qonun hujjatlariga, shuningdek mazkur Nizomga amal qiladilar. 2. Nazorat qiluvchi organlar yakka tartibdagi tadbirkorlar faoliyatini Kengash qarorlari asosida tekshiradilar. Ushbu Nizom Oʻzbekiston Respublikasining “Sud hujjatlari va boshqa organlar hujjatlarini ijro etish toʻgʻrisida”gi Qonuni va qoʻzgʻatilgan jinoyat ishlari doirasida yakka tartibdagi tadbirkorlar faoliyatidagi oʻtkaziladigan tekshirishlarni muvofiqlashtirishga tatbiq etilmaydi. 3. Mazkur Nizomda quyidagi asosiy tushunchalar va ularning taʼriflari qoʻllaniladi: yakka tartibdagi tadbirkor — belgilangan tartibda davlat roʻyxatidan oʻtgan hamda tadbirkorlik faoliyatini amalga oshirayotgan jismoniy shaxs; nazorat qiluvchi organlar — xoʻjalik yurituvchi subyektlar faoliyatini davlat tomonidan nazorat qilishga qonun hujjatlari bilan vakolat berilgan vazirliklar va idoralar; tekshirish — xoʻjalik yurituvchi subyektlar tomonidan qonunlar hamda ular faoliyatini tartibga soluvchi boshqa qonun hujjatlari qanday bajarilayotganligini nazorat qiluvchi organlarning bir marta nazorat qilishi; qisqa muddatli tekshirish — nazorat qiluvchi organlar jismoniy va yuridik shaxslarning qonun hujjatlari buzilganligi faktlari toʻgʻrisidagi murojaatlari asosida amalga oshiradigan tekshirish; nazorat tartibida tekshirish — yakka tartibdagi tadbirkorlarning ilgarigi tekshirishda koʻrsatilgan qoidabuzarliklarni bartaraf etishi ustidan nazorat qiluvchi organlar amalga oshiradigan tekshirish. 4. Yakka tartibdagi tadbirkorlar faoliyatini tekshirish ular oʻz faoliyatini amalga oshirayotgan joyda oʻtkaziladi. 5. Yakka tartibdagi tadbirkorlar faoliyatini tekshirishda quyidagi masalalar koʻriladi: a) soliq va tashqi iqtisodiy faoliyat toʻgʻrisidagi qonunchilikka rioya etilishi; b) savdo va xizmat koʻrsatish qoidalariga rioya etilishi; v) buyumlarda Davlat asillik tamgʻasi oʻrni, shu jumladan Oʻzbekiston Respublikasi asillik tamgʻa belgisining mavjudligi; g) standartlashtirish, metrologiya va sertifikatlashtirishga doir qonun hujjatlariga rioya etilishi; d) sanitariya, veterinariya, yongʻin xavfsizligi, sanoat xavfsizligi nazorati, energetika hamda tabiatni muhofaza qilish va tabiiy resurslardan oqilona foydalanish toʻgʻrisidagi qonun hujjatlari talablariga rioya etilishi. 6. Litsenziyalanadigan faoliyat bilan shugʻullanayotgan yakka tartibdagi tadbirkorlar tomonidan litsenziya talablari va shartlariga rioya etilishi ham tekshiriladi. 7. Yakka tartibdagi tadbirkorlar faoliyatini tekshirish faqatgina quyidagi nazorat qiluvchi organlar tomonidan ularning vakolatlari doirasida: Davlat soliq xizmati organlari — mazkur Nizomning 5-bandi “a” va “b” kichik bandlarida nazarda tutilgan masalalar boʻyicha; Oʻzbekiston Respublikasi Markaziy banki huzuridagi Qimmatbaho metallar agentligining Davlat asillik darajasini belgilash palatasi — mazkur Nizomning 5-bandi “v” kichik bandida nazarda tutilgan masalalar boʻyicha; Standartlashtirish, metrologiya va sertifikatlashtirish boʻyicha davlat nazorati organlari — mazkur Nizomning 5-bandi “b” va “g” kichik bandida nazarda tutilgan masalalar boʻyicha; Davlat sanitariya, veterinariya, yongʻin xavfsizligi, energetika nazorati organlari, “Sanoatgeokontexnazorat” davlat inspeksiyasi va Oʻzbekiston Respublikasi Ekologiya va atrof-muhitni muhofaza qilish davlat qoʻmitasi oʻz vakolatlari doirasida — mazkur Nizomning 5-bandi “d” kichik bandida nazarda tutilgan masalalar boʻyicha; tegishli litsenziyalovchi organlar — mazkur Nizomning 6-bandida nazarda tutilgan masalalar boʻyicha amalga oshiriladi. 8. Yakka tartibdagi tadbirkorlar faoliyatida tekshirish oʻtkazishga ruxsat berish, tekshirish oʻtkazishni rad etish yoki murojaatda aniqlangan kamchiliklarni bartaraf etish yoki ayrim masalalarga qoʻshimcha aniqlik kiritgan holda qayta murojaat etish, tekshirishlar oʻtkazish muddatini koʻchirish hamda tekshirishlarni tashkil etish va oʻtkazish bilan bogʻliq boshqa masalalar yuzasidan murojaatlar boʻyicha qarorlar tegishlicha Kengash raisi (uning oʻrinbosarlari) yoki ushbu Nizomda nazarda tutilgan vakolatlar doirasida viloyat komissiyalari raislari tomonidan (tekshirishga ruxsat berishdan tashqari) imzolanadi. Kengash va uning hududiy komissiyalari majlislarida koʻrib chiqilgan masalalar yuzasidan qabul qilinadigan hujjatlar tegishlicha Kengash raisi va uning hududiy komissiyalari raislari tomonidan imzolanadigan qaror shaklida, Kengash va uning hududiy komissiyalari majlislari oraligʻida tezkor koʻrib chiqiladigan masalalar yuzasidan hujjatlar xat shaklida rasmiylashtiriladi. 9. Kengash qarori bilan ruxsat berilgan yakka tartibdagi tadbirkor faoliyatini tekshirishga tegishli nazorat qiluvchi organ yuqori tashkilotining mazkur masala boʻyicha buyrugʻi asosida ushbu nazorat qiluvchi organ markaziy apparati yoki tarkibiy boʻlinmalarining xoʻjalik yurituvchi subyektlar faoliyatini tekshirish huquqiga ega boʻlgan xodimlari yuborilishi mumkin. Nazorat qiluvchi organlarning yuqori tashkilotlari Kengash qarori bilan ruxsat berilgan yakka tartibdagi tadbirkorlarda oʻtkaziladigan tekshirishlarni amalga oshirishni oʻzlarining quyi boʻlinmalariga topshirishga haqli. Tegishli asoslar mavjud boʻlganda (yakka tartibdagi tadbirkor faoliyatini vaqtincha toʻxtatganda, savdo va xizmat koʻrsatish obyektlari vaqtincha faoliyat yuritmaganda, yakka tartibdagi tadbirkor kasalligi va boshqa sabablar) tekshirish muddati tegishlicha Kengash yoki viloyat hududiy komissiyasi qarori asosida keyingi muddatlarga koʻchiriladi. 10. Oʻtkazilgan tekshirish natijalariga rozi boʻlmagan yakka tartibdagi tadbirkorlar nizoli masalalarga aniqlik kiritish uchun nazorat qiluvchi organlarning yuqori tashkilotlariga, sudga, huquqni muhofaza qiluvchi organga yoki boshqa idoralarga yozma yoki elektron shaklda murojaat qilish huquqiga ega. Yakka tartibdagi tadbirkorlar nizoli masalalarga aniqlik kiritish uchun nazorat qiluvchi organlarning yuqori tashkilotlariga murojaat etgan taqdirda, nazorat qiluvchi organlar oʻzlarining yuqori tashkilotlari buyruqlari asosida Kengash yoki uning hududiy komissiyalari bilan qoʻshimcha ravishda kelishmasdan, faqat yakka tartibdagi tadbirkorlarning murojaatlarida koʻrsatilgan nizoli masalalar yuzasidan aniqlik kiritadilar. 11. Yakka tartibdagi tadbirkorlar ularda oʻtkazilayotgan qisqa muddatli tekshirish haqidagi va ular faoliyatini tekshirishni amalga oshirishga ruxsat olgan nazorat qiluvchi organlarning nomi va tekshirish muddatlari toʻgʻrisidagi axborotni tegishlicha Kengash, viloyat yoki tuman komissiyasi ishchi organidan bepul olishga haqlidir. 12. Yakka tartibdagi tadbirkorlar faoliyatini tekshirishlar nazorat qiluvchi organlar tomonidan ularning qonunchilikda belgilangan vakolatlari doirasida rejadan tashqari qisqa muddatli tekshirish yoki nazorat tartibida tekshirish shaklida amalga oshirilishi mumkin. Yakka tartibdagi tadbirkorlar faoliyatida tekshirishlar bir kun davomida amalga oshiriladi. 13. Yakka tartibdagi tadbirkorlar faoliyatini qisqa muddatli tekshirishlar nazorat qiluvchi organlar tomonidan jismoniy va yuridik shaxslarning qonun hujjatlari buzilganligi holatlari boʻyicha bergan murojaatlari asosida Kengash qaroriga muvofiq oʻtkazilishi mumkin. 14. Nazorat qiluvchi organlarga xoʻjalik yurituvchi subyektlar faoliyatida qonun hujjatlari buzilganligi holatlari toʻgʻrisida jismoniy va yuridik shaxslardan kelib tushgan murojaatlar ushbu nazorat qiluvchi organlar tomonidan dastlab oʻrganib chiqiladi. Bunda murojaatning anonim emasligi, jismoniy va yuridik shaxslarning vakillari orqali berilgan murojaatlar, ularning vakolatini tasdiqlovchi hujjatlar mavjudligi, qonunda belgilangan boshqa talablarga muvofiqligi, shuningdek unda bayon etilgan masalalarni oʻrganish ushbu nazorat qiluvchi organ vakolatiga tegishli ekanligi, murojaatda qayd etilgan holatlarni tekshirish davomida oʻrganish imkoni mavjudligi, murojaatda koʻrsatilgan yakka tartibdagi tadbirkorning faoliyat koʻrsatayotganligi oʻrganib chiqiladi. Agar murojaatni koʻrib chiqish doirasida yakka tartibdagi tadbirkorning faoliyatini tekshirish zarurati yuzaga kelsa, nazorat qiluvchi organning markaziy apparati Kengashga qisqa muddatli tekshirish oʻtkazishga ruxsat berish soʻralayotgan yakka tartibdagi tadbirkorning nomi yoki tekshirilishi lozim boʻlgan shoxobchasi (shoxobchalari), soliq toʻlovchining identifikatsiya raqami, uning manzili, faoliyat turi, ushbu tadbirkorlik subyekti tomonidan talablari buzilgan qonun hujjatlari toʻgʻrisidagi maʼlumotlarni va qisqa muddatli tekshirish oʻtkazish moʻljallangan muddatni koʻrsatgan holda qisqa muddatli tekshirishga ruxsat berish toʻgʻrisida xat yuboradi. Nazorat qiluvchi organlarning quyi tuzilmalari yuqoridagi maʼlumotlarni toʻliq koʻrsatgan holda xoʻjalik yurituvchi subyektlarda qisqa muddatli tekshirish oʻtkazishga ruxsat berish toʻgʻrisida oʻzlarining markaziy apparatiga murojaat qilishi lozim. Murojaatga tekshirishda oʻrganilishi lozim boʻlgan masalalar boʻyicha unifikatsiyalashgan nazorat savolnomasi ishlab chiqilib, nazorat qiluvchi organ rahbari tasdiqlagan tekshirish dasturi ilova qilinishi shart. 15. Nazorat qiluvchi organlarning yakka tartibdagi tadbirkorlar faoliyatida rejadan tashqari qisqa muddatli tekshirishga ruxsat berish toʻgʻrisidagi murojaatining asosliligi, tekshirish dasturining nazorat qiluvchi organ zimmasiga yuklatilgan vazifalarga muvofiqligi Kengash va uning viloyat hududiy komissiyalari ishchi organlari tomonidan, zaruratga qarab, nazorat qiluvchi organlar bilan birgalikda oʻrganib chiqiladi. Oʻrganish natijalariga koʻra qisqa muddatli tekshirish oʻtkazish toʻgʻrisidagi murojaatlar boʻyicha Kengash ishchi organi tomonidan qisqa muddatli tekshirish oʻtkazishga ruxsat berish, oʻtkazishni rad etish, murojaatda aniqlangan kamchiliklarni bartaraf etish yoki undagi ayrim masalalarga qoʻshimcha aniqlik kiritgan holda qayta murojaat etish toʻgʻrisidagi takliflar murojaatlar kelib tushgandan keyin besh ish kun muddatda tayyorlanadi. Qisqa muddatli tekshirishga ruxsat berish boʻyicha tayyorlangan takliflar Kengash raisi oʻrinbosari bilan kelishilgan holda Kengash raisiga yuboriladi. Nazorat qiluvchi organning xatini oʻrganish natijasida qisqa muddatli tekshirishga ruxsat berish uchun asoslar mavjud emasligi aniqlangan taqdirda, tekshirish oʻtkazishni rad etish toʻgʻrisida Kengash raisi oʻrinbosariga taklif kiritiladi. Favqulodda vaziyatlar yuzaga kelishining oldini olish, sanitariya-epidemiologiya vaziyati murakkablashishi, shuningdek boshqa davlatlardan yuqumli kasalliklar kirib kelishi va tarqalishi ehtimoli bilan bogʻliq qisqa muddatli tekshirishlarga ruxsat berish toʻgʻrisidagi taklif, nazorat qiluvchi organlar murojaati asosli boʻlgan taqdirda murojaat kelib tushgan kuni tayyorlanib, bir ish kuni davomida va Kengash raisi oʻrinbosari bilan kelishilgan holda Kengash raisiga yuboriladi. 16. Qisqa muddatli tekshirishga ruxsat berish toʻgʻrisidagi murojaat yoki tekshirish dasturi belgilangan tartibda rasmiylashtirilmagan yoxud qonun hujjatlarida belgilangan asoslar murojaatda toʻliq koʻrsatilmagan hollarda Kengash ishchi organi uch ish kunida aniqlangan kamchiliklarni bartaraf etish yoki ayrim masalalarga qoʻshimcha aniqlik kiritgan holda qayta murojaat etish uchun ular tegishli nazorat qiluvchi organga Kengash kotibi imzosi bilan qaytarilishi mumkin. 17. Kengash ishchi organi tomonidan qisqa muddatli tekshirishga ruxsat berish toʻgʻrisidagi qaror Kengash raisi tomonidan imzolangandan keyin bir ish kunida tegishli nazorat qiluvchi organga yuboriladi. Yakka tartibdagi tadbirkor faoliyatida qisqa muddatli tekshirishga ruxsat berish toʻgʻrisida qaror qabul qilingan taqdirda, tekshirish dasturi Kengash ishchi organi tomonidan kelishilib, unga Kengash qarori raqami, kelishilgan kun sanasi qayd etiladi va Kengash kotibi tomonidan imzolanadi. Jismoniy va yuridik shaxslarning yakka tartibdagi tadbirkor tomonidan qonun hujjatlari buzilganligi holatlari boʻyicha bevosita Kengashga berilgan murojaatlari asosida qisqa muddatli tekshirishga ruxsat berilmaydi. Bunday murojaatlar ushbu Nizomda belgilangan tartibda koʻrib chiqish uchun tegishli nazorat qiluvchi organga yuboriladi. 18. Yuqori nazorat qiluvchi organlar oʻzlarining hududiy boʻlinmalariga yakka tartibdagi tadbirkor faoliyatini rejadan tashqari qisqa muddatli tekshirish haqidagi topshiriqlarni, bunday tekshirishni oʻtkazish boʻyicha Kengash qarori mavjud boʻlgan taqdirdagina, yuboradilar. 19. Nazorat tartibida tekshirish nazorat qiluvchi organ tomonidan oʻzi ilgari oʻtkazgan tekshirish natijalari boʻyicha faqat dalolatnomada (maʼlumotnomada) belgilangan holatlar boʻyicha va muddatda yoki yakka tartibdagi tadbirkor murojaatiga asosan undan oldinroq muddatda, bir ish kuni davomida nazorat qiluvchi organning buyrugʻi asosida Kengash yoki uning hududiy komissiyasining qoʻshimcha qarorisiz amalga oshiriladi. Yakka tartibdagi tadbirkor tekshirish natijalari boʻyicha dalolatnomada (maʼlumotnomada) belgilangan muddatda nazorat tartibida tekshirish oʻtkazishga rozi boʻlmasa, nazorat tartibidagi tekshirish muddati nazorat qiluvchi organning murojaati asosida Kengash yoki viloyat hududiy komissiyasi qarori bilan belgilanadi. Bunda oʻtkazilgan tekshirish natijalari boʻyicha dalolatnoma (maʼlumotnoma) nazorat tartibida tekshirish oʻtkazishga asos boʻladi. 20. Nazorat qiluvchi organlar tekshirishni Kengashning qisqa muddatli tekshirish oʻtkazish toʻgʻrisidagi qarori, nazorat qiluvchi organ rahbarining buyrugʻi hamda tekshirish dasturiga muvofiq amalga oshiradi. Tekshirishda nazorat qiluvchi organning vakolatlari va tekshirish dasturida belgilangan masalalar doirasidan chetga chiqilmasligi lozim. Nazorat qiluvchi organning tekshirish oʻtkazish toʻgʻrisidagi buyrugʻida tekshiriladigan yakka tartibdagi tadbirkor nomi, soliq toʻlovchining identifikatsiya raqami, tekshirish maqsadi, tekshiruvchi mansabdor shaxs (shaxslar), tekshirish oʻtkazish muddati va tekshirish oʻtkazish uchun asos boʻlgan hujjat nomi, raqami va sanasi koʻrsatiladi. 21. Tekshiruvchi mansabdor shaxs (shaxslar) tekshirish boshlanishidan oldin yakka tartibdagi tadbirkorni tekshirish maqsadi bilan tanishtiradi, unga oʻz xizmat guvohnomasi va tekshirish oʻtkazish huquqini beruvchi maxsus guvohnomasini koʻrsatadi, shuningdek mazkur Nizomning 20-bandi birinchi xatboshida koʻrsatilgan tekshirishni oʻtkazishga asos boʻladigan hujjatlar nusxalarini tilxat olingan holda topshiradi. 22. Tekshirish oʻtkazish uchun asos boʻlgan hujjatlar nusxasi tekshirilayotgan yakka tartibdagi tadbirkorga tilxat olingan holda topshirilgan payt tekshirishni oʻtkazish boshlangan payt hisoblanadi. Tekshirilayotgan yakka tartibdagi tadbirkorning mazkur hujjatlarni olishdan bosh tortganligi tekshirishni bekor qilish uchun asos boʻlmaydi. Tekshirilayotgan yakka tartibdagi tadbirkor mazkur hujjatlarni olishdan bosh tortgan taqdirda, tekshiruvchi mansabdor shaxs (shaxslar) tomonidan ularning oʻzlari va tekshirilayotgan yakka tartibdagi tadbirkor imzolaydigan dalolatnoma tuziladi. Tekshirilayotgan yakka tartibdagi tadbirkor mazkur dalolatnomani imzolashdan bosh tortganda, dalolatnomaga tekshiruvchi mansabdor shaxs (shaxslar) tomonidan tegishli yozuv kiritiladi. Bu holda dalolatnoma imzolangan payt tekshirishni oʻtkazish boshlangan payt hisoblanadi. 23. Tekshiruvchi mansabdor shaxs (shaxslar) tekshirish boshlangandan keyin yakka tartibdagi tadbirkor tomonidan taqdim etilgan “Tekshirishlarni roʻyxatga olish kitobi”ga tegishli yozuvlarni belgilangan tartibda kiritishi shart. Texnik imkoniyat mavjud boʻlganda majburiy tartibda tekshirishlarni roʻyxatga olish kitobining elektron shakli toʻldiriladi. Bunda tekshirishlarni roʻyxatga olish kitobining qogʻoz shaklini toʻldirish talab etilmaydi. Tekshirish natijalari toʻgʻrisidagi dalolatnomada “Tekshirishlarni roʻyxatga olish kitobi”ning toʻldirilgan shakli (qogʻoz shakli toʻldirilganda — elektron shakli toʻldirilmaganligi sababi) yoki kitob taqdim etilmaganda — uni taqdim etilmaganligi toʻgʻrisida tekshiruvchi mansabdor shaxs (shaxslar) tomonidan tegishli yozuv kiritiladi. 24. Tekshirish bilan yakka tartibdagi tadbirkorning bevosita tekshirish oʻtkazish yilidan oldingi besh kalendar yildan koʻp boʻlmagan faoliyati qamrab olinishi mumkin. Bunda: tekshirish oʻtkazilayotgan kalendar yil davrlarini tekshirishga ruxsat etiladi; tekshirishni oʻtkazayotgan nazorat qiluvchi organ tomonidan ilgari tekshirilgan masalalar boʻyicha qayta tekshirish oʻtkazish man etiladi. 25. Tekshirishlar natijalari dalolatnoma (maʼlumotnoma) bilan rasmiylashtiriladi. Tekshirish dalolatnomasi (maʼlumotnomasi) kamida ikki nusxada tuziladi. Tekshirish dalolatnomasining (maʼlumotnomasining) nusxalari nazorat qiluvchi organning tekshirish oʻtkazayotgan mansabdor shaxsi (shaxslari) va yakka tartibdagi tadbirkor tomonidan imzolanadi va bir nusxasi yakka tartibdagi tadbirkorga uni olgan sanani koʻrsatgan holda imzo qoʻydirib topshiriladi va shu paytdan eʼtiboran tekshirish tugagan hisoblanadi. Tekshirilgan yakka tartibdagi tadbirkor oʻtkazilgan tekshirish natijasi boʻyicha oʻz eʼtirozlarini dalolatnomada (maʼlumotnomada) yozma ravishda aks ettirishi mumkin. Tekshirilayotgan yakka tartibdagi tadbirkor tekshirish natijalari toʻgʻrisidagi dalolatnomani (maʼlumotnomani) olishdan va (yoki) uni imzolashdan bosh tortganda, tekshiruvchi mansabdor shaxs (shaxslar) bu haqda tekshirish natijalari toʻgʻrisidagi dalolatnomaga (maʼlumotnomaga) tegishli yozuv kiritadi va shu paytdan eʼtiboran tekshirish tugagan hisoblanadi. Bu holda tekshirish natijalari toʻgʻrisidagi dalolatnomaning (maʼlumotnomaning) bir nusxasi bir ish kuni davomida yakka tartibdagi tadbirkorga pochta orqali buyurtma xat bilan yuboriladi. Tekshirish natijalari toʻgʻrisida dalolatnoma (maʼlumotnoma) nazorat qiluvchi organning ichki idoraviy hujjati bilan belgilangan tartibda roʻyxatga olib boriladi. 26. Tadbirkorlik faoliyati subyektlari birlashmalarining aʼzosi boʻlgan yakka tartibdagi tadbirkorlarning faoliyatini tekshirishlar yakka tartibdagi tadbirkorlar soʻroviga koʻra mazkur birlashmalar vakillari ishtirokida amalga oshirilishi, soliq maslahatchilari tashkiloti tomonidan oʻzining mijoziga unda soliq tekshiruvlari oʻtkazish vaqtida soliq maslahatlari boʻyicha xizmatlar koʻrsatilishi mumkin. Shuningdek, yakka tartibdagi tadbirkor tekshirish oʻtkazish vaqtida advokat xizmatidan foydalanishi mumkin. Yuqorida koʻrsatilgan birlashmalar vakillari, soliq maslahatchilarini, advokatlarni tekshirishda ishtirokini taʼminlash yakka tartibdagi tadbirkorlar tashabbusi bilan amalga oshirilishi lozim. 27. Nazorat tartibida tekshirishlar mazkur Nizomning 20-bandi uchinchi xatboshida belgilangan tartibda rasmiylashtirilgan buyruq asosida, 20 — 26-bandlarida belgilangan tartibda oʻtkaziladi va natijalari 25-bandida belgilangan tartibda dalolatnoma bilan rasmiylashtiriladi. 28. Nazorat qiluvchi organlar zimmalariga qonun hujjatlari bilan yuklatilgan ayrim nazorat vazifalarini mazkur Nizomning ilovasida nazarda tutilgan hollarda Kengash bilan qoʻshimcha ravishda kelishuvsiz amalga oshiradi. 29. Nazorat qiluvchi organlar tomonidan Kengash bilan qoʻshimcha ravishda kelishuvsiz amalga oshiriladigan nazorat tadbirlari nazorat qiluvchi organ rahbari yoki oʻrinbosarining buyrugʻi hamda tasdiqlangan dastur asosida amalga oshirilib, natijasi boʻyicha ikki nusxada dalolatnoma (maʼlumotnoma) rasmiylashtirilib, uning bir nusxasi sanani koʻrsatgan holda nazorat tadbiri oʻtkazilgan yakka tartibdagi tadbirkorga topshiriladi. 30. Nazorat qiluvchi organlar tomonidan mazkur bobga muvofiq oʻtkazilgan nazorat tadbirlari toʻgʻrisidagi maʼlumotlar tegishlicha yil yakuni bilan keyingi oyning 15-sanasiga qadar Kengash ishchi organiga taqdim etilib, ular tekshirishlar toʻgʻrisidagi davriy maʼlumotlarga kiritilmaydi. 31. Kengash, viloyat va tuman hududiy komissiyalari ishchi organlari Kengash viloyat va tuman hududiy komissiyalarining nazorat qiluvchi organlar va ularning hududiy boʻlinmalari bilan oʻzaro aloqasini taʼminlaydi hamda nazorat qiluvchi organlar tomonidan amalga oshirilgan tekshirishlar toʻgʻrisidagi axborotlarni maxsus kompyuter dasturi maʼlumotlar bazasiga kiritgan holda oyma-oy tahlil qilib boradilar. 32. Nazorat qiluvchi organlar va ularning hududiy boʻlinmalari tomonidan oʻtkazilgan har bir rejadan tashqari qisqa muddatli tekshirish boʻyicha nazorat qiluvchi organ vakolati doirasida chora koʻrish toʻgʻrisida qaror qabul qilingandan keyin 10 kunlik muddat ichida tekshirishning boshlangan va tugallangan sanasi hamda unda aniqlangan holatlar yuzasidan tegishlicha Kengash, viloyat va tuman komissiyalarining ishchi organlariga taqdim etiladi. 33. Kengash, viloyat va tuman hududiy komissiyalari tomonidan yakka tartibdagi tadbirkorlar faoliyati noqonuniy tekshirilganligi holatlari aniqlangan taqdirda tegishli choralar koʻrish uchun bu haqda huquqni muhofaza qiluvchi organlarga xabar qiladi. 34. Kengash va hududiy komissiyalar ishchi organlarining xodimlari, shuningdek nazorat qiluvchi organlarning mansabdor shaxslari mazkur Nizom talablariga rioya etishlari, tekshirish munosabati bilan oʻziga maʼlum boʻlgan tijorat siri, xizmat siri va qonun bilan qoʻriqlanadigan boshqa sirlar, shuningdek oshkor etilmagan axborotini uchinchi shaxslarga oshkor etmasligi, oʻz vakolatlari va nazorat sohasi doirasidan tashqari masalalar boʻyicha har qanday tekshiruvlar oʻtkazmasligi shart. Tadbirkorlik faoliyatiga qonunga xilof ravishda aralashganlik va toʻsqinlik qilganlik, ularning faoliyatini asossiz toʻxtatib qoʻyganlik uchun tadbirkorlik subyektlariga yetkazilgan zarar bevosita aybdorlardan undiriladi. 35. Mazkur Nizom talablarining buzilishida aybdor boʻlgan Kengash va hududiy komissiyalar ishchi organlarining xodimlari, shuningdek, nazorat qiluvchi organlarning mansabdor shaxslari qonun hujjatlariga muvofiq javobgar boʻladilar. Nazorat qiluvchi organlar tomonidan yakka tartibdagi tadbirkorga taqdim etiladigan nazorat qiluvchi organ rahbarining yozma buyrugʻi asosida Kengash (viloyat komissiyalari) bilan qoʻshimcha kelishuvsiz nazorat funksiyalari quyidagi hollarda amalga oshiriladi: davlat soliq xizmati organlari tomonidan va boshqa vakolatli organlar tomonidan yakka tartibdagi tadbirkorlarning taqiqlangan mahsulotlar ishlab chiqarish va sotish (xizmat) holatlarini bartaraf etish boʻyicha tezkor tadbirlar oʻtkazish; Oʻzbekiston Respublikasi davlat sanitariya-epidemiologiya nazorati markazi yoki hududiy davlat sanitariya-epidemiologiya nazorati markazlari tomonidan tegishli buyruqlar asosida sut va sut mahsulotlarini qayta ishlaydigan, oqova suvlarni chiqarib tashlaydigan yakka tartibdagi tadbirkorlarda namunalar tanlab olish yoʻli bilan sut va sut mahsulotlari, oqova suvlarni har oyda laboratoriyalarda tadqiq etishni amalga oshirish, shuningdek mavjud qonunlarga koʻra tibbiy koʻrikdan oʻtishi kerak boʻlgan savdo, umumiy ovqatlanish va aholiga xizmat koʻrsatish sohasi xodimlarida tibbiy shahodatlanish daftarchalarining mavjudligini olti oyda koʻpi bilan bir marotaba monitoringdan oʻtkazish; qonun hujjatlariga muvofiq ularga berilgan vakolatlar doirasida yakka tartibdagi tadbirkorlarda: davlat soliq xizmati organlari tomonidan — faoliyat koʻrsatish huquqini beruvchi ruxsatnomalarning, soliq va majburiy toʻlovlarning toʻlanganligi toʻgʻrisidagi kvitansiyalar yoki boshqa toʻlov hujjatlari, tovar cheklari kitobchasi (yakka tartibdagi tadbirkorlar chakana savdo faoliyati bilan shugʻullangan hollarda) mavjudligi; belgilangan tartibda rasmiy ravishda oʻz faoliyatini toʻxtatgan davrda yakka tartibdagi tadbirkorlik faoliyatini davom ettirayotgan jismoniy shaxslar faoliyatida tekshirishlar oʻtkazish; Oʻzbekiston Respublikasi Davlat veterinariya qoʻmitasi yoki uning hududiy boʻlinmalari tomonidan yakka tartibdagi tadbirkorlar tomonidan goʻsht va sut mahsulotlarini belgilanmagan joylarda hamda kelib chiqishi va sifatini tasdiqlovchi hujjatlarsiz sotilishi ustidan nazorat ishlarining amalga oshirilishi; Davlat arxitektura-qurilish nazorati inspeksiyasi va tumanlar (shaharlar) bosh arxitektorlari tomonidan moliyalashtirish manbalaridan qatʼi nazar, barcha qurilishlarda, shu jumladan, yakka tartibdagi uy-joy qurilish obyektlarida ruxsat berilgan hujjatlar mavjudligi va shaharsozlik norma hamda qoida talablariga rioya etilayotganligi borasida subyektning moliya-xoʻjalik faoliyatiga aralashmasdan qisqa muddatli tekshirishlar oʻtkazilganda; yakka tartibdagi tadbirkor faoliyati tugatilgandan keyingi davrda aniqlangan, u faoliyat koʻrsatgan vaqtda yoʻl qoʻyilgan qonun hujjatlari talablari buzilganligi toʻgʻrisidagi maʼlumotlarni nazorat qilish; Oʻzbekiston Respublikasi Bandlik va mehnat munosabatlari vazirligi va uning hududiy boʻlinmalari tomonidan fuqaroning yakka tartibdagi tadbirkor tomonidan ish haqi belgilangan muddatda toʻlanmaganligi toʻgʻrisidagi murojaatini, nazorat tadbiri oʻtkaziladigan yakka tartibdagi tadbirkor toʻgʻrisida vazirlik tomonidan Kengash ishchi organini oldindan xabardor qilgan holda, Oʻzbekiston Respublikasi mehnat vaziri buyrugʻi asosida oʻrganish; davlat soliq xizmati organlari tomonidan naqd pul mablagʻlari yoki plastik kartochka orqali amalga oshirilgan toʻlov shaklidan kelib chiqib narxlarni sunʼiy ravishda oshirish yoki kamaytirish, nazorat-kassa mashinalari, toʻlov terminallarini qoʻllash, shuningdek oʻrnatilgan tartibda talon va cheklarni berilishi, naqd pul tushumlarining toʻliq hajmda inkassatsiya qilinishi masalalari boʻyicha tekshirishlar oʻtkazish. Oʻzbekiston Respublikasi Bosh prokuraturasi huzuridagi Majburiy ijro byurosi va uning hududiy tuzilmalari tomonidan energiya resurslari yetkazib berilishi va isteʼmolini hisobga olishning toʻliqligi hamda haqqoniyligi, hisob-kitoblarning oʻz vaqtida amalga oshirilishi yuzasidan tekshirishlar oʻtkazish. Bosh prokuratura huzuridagi Soliq, valyutaga oid jinoyatlarga va jinoiy daromadlarni legallashtirishga qarshi kurashish departamenti tomonidan ijtimoiy ahamiyatga ega oziq-ovqat tovarlari, paxta shroti va sheluxasiga boʻlgan narxlarni oshirish, ularni xarid qilish, yetkazib berish va sotishda suiisteʼmol qilinishlar va korrupsiya holatlarini aniqlash boʻyicha tezkor-qidiruv chora-tadbirlari olib borilishi. Oʻzbekiston Respublikasi Ekologiya va atrof-muhitni muhofaza qilish davlat qoʻmitasi, Qishloq va suv xoʻjaligi vazirligi, Davlat geologiya va mineral resurslar qoʻmitasi, “Sanoatgeokontexnazorat” davlat inspeksiyasi, Qoraqalpogʻiston Respublikasi Vazirlar Kengashi, viloyatlar, tumanlar va shaharlar hokimliklari tomonidan daryolar oʻzanlarini tozalash va qirgʻoqlarini mustahkamlash, noruda foydali qazilmalarni qazib olish ishlarining Oʻzbekiston Respublikasi Prezidentining 2017-yil 25-sentabrdagi PQ-3286-son “Suv obyektlarini muhofaza qilish tizimini yanada takomillashtirish chora-tadbirlari toʻgʻrisida”gi qarori talablariga muvofiq amalga oshirilishi ustidan nazorat oʻrnatilganda.